Poznatom lancu pečenjarnica, tvrtki Rubelj grill, odzvonilo je. Lokali koje su imali u Zagrebu i onaj jedini u Slavonskom Brodu zatvoreni su, a cijeli je slučaj preuzeo stečajni upravitelj Eduard Miščević.

Među posljednjim zatvorenim Rubeljevim pečenjarnicama one su na Dolcu, Branimirovoj tržnici te na Kvatriću u kojima su se u lipnju pekli posljednji ćevapi. Naime, 16. lipnja ključ je stavljen i u zadnju pečenjarnicu. Poslovni problemi poslovnog carstva Rubelj grilla počeli su s prvim godinama krize, a od ukupno 17 pečenjarnica, koliko su ih imali u Zagrebu, prva je zatvorena 2011. godine.

Još te godine Zlatko Milovac, suvlasnik tvrtke koja se u Zagrebu prometnula među vodeće u toj djelatnosti, objašnjavao je kako je riječ samo o prolaznoj krizi te poručio da će se tvrtka oporaviti u kratkom periodu.

Koliko je djelatnika zbog zatvaranja poslovnica ostalo bez posla i kako teče cijeli stečajni postupak, jučer nismo uspjeli doznati. Naime, stečajni upravitelj nije se javljao na telefon, a njegova tajnica pravdala ga je obvezama na sudu.

Foto: Davor Visnjic/PIXSELL

Ništa rječitiji nisu bili ni u samoj tvrtki, u odjelu računovodstva koji još jedini radi. Rubelj je, naime, malo po malo zatvarao vrata svojih pečenjarnica i još početkom ove godine poslovalo je ukupno njih devet u kojima je posla bilo za stotinjak djelatnika. Cijela povijest najpoznatijih ćevapa u Zagrebu kreće još prije 36 godina kada je posao pokrenuo Ivan Rubelj, a tek 1997. godine poslovanje je preuzeo njegov brat Ante Rubelj koji je od tvrtke izgradio brend te uspješno pokrenuo lanac pečenjarnica.

Nakon njegove smrti, doznajemo, počeli su prvi poslovni problemi, a nakon zatvaranja baš svih pečenjarnica jasno je – poslovanju je došao kraj.